**Informatīvais ziņojums**

**“Latvijas nostāja Eiropas Savienības Transporta ministru video formāta padomē 2020. gada 28. septembrī”**

2020. gada 28. septembrī notiks Eiropas Savienības (turpmāk – ES) Transporta ministru video formāta sanāksme, kuras darba kārtībā ir iekļautas diskusijas par “Kritērijiem pandēmijas ārkārtas rīcības plānam Eiropas kravu pārvadājumu nozarē”.

Vācijas Prezidentūra diskusiju strukturēs koncentrējoties uz kravu sektoru. Lai novērstu, ka pandēmija apdraud transportu un loģistiku nepienācīgas sagatavošanās dēļ, ministri tiks aicināti dalīties ar priekšlikumiem un idejām konkrētiem pasākumiem. Vienlaikus diskusiju jautājumi pagaidām nav pieejami, un tie tiek gatavoti uz 2020. gada 23. septembra COREPER sanāksmi, kurā notiks gatavošanās Transporta ministru padomei.

Paralēli Padomes Starpnozaru jautājumu darba grupā notiek darbs pie Vācijas Prezidentūras sagatavotajiem Padomes secinājumiem par politikas apsvērumiem pandēmijas un krīzes ārkārtas rīcības plānam Eiropas kravu pārvadājumu nozarē, kas uzsver, ka pārrobežu kravu pārvadājumiem krīzes situācija, īpaši kā to pierādīja COVID-19, ir jānotiek plūstoši un efektīvi, bez papildus kavēšanās un šķēršļiem, lai nodrošinātu būtisko kravu apriti. Līdz ar to ir jārada apstākļi, lai preču plūsmai netiktu radīti nekādi ierobežojumi pat tajos gadījumos, kad tiek slēgtas valstu robežas.

Līdz ar to ir nepieciešama ātra un efektīva informācijas aprite starp dalībvalstīm un Eiropas Komisiju, attiecīgi šobrīd izveidotas kontaktpunkts ir jāsaglabā. Tāpat tiek uzsvērta cieša sadarbība Integrētās politiskās krīzes reaģēšanas mehānisma (IPCR) ietvaros.

Eiropas Komisija tiek arī aicināta izvērtēt iespēju izstrādāt pandēmijas un krīzes ārkārtas plānu transporta sektoram, iekļaujot tajā pasākumus, lai nodrošinātu koordināciju ES līmenī un konkrētu vadlīniju apstiprināšanu. Šim plānam būtu jākoncentrējas uz pārrobežu kravu pārvadājumiem, t.sk., darbinieku aizsardzību, būtisko kravu pārvadājumu tīkla definēšanu utt.

**Latvijas nostāja:**

Eiropas Komisijas izstrādātās Zaļo joslu vadlīnijas, kā arī vadlīnijas par transporta pakalpojumu un savienotības pakāpenisku atjaunošanu, kas sniedza ieteikumus pakāpeniskai transporta savienojumu atjaunošanai, īpaši pārrobežu griezumā, kā arī ieteikumus dalībvalstīm un pakalpojuma sniedzējiem bija pamats koordinētai pieejai, vienlaikus ļauj dalībvalstu rīcības brīvību, ņemot vērā epidemioloģisko situāciju, transporta pakalpojumu organizēšanu, kā arī dokumenta papildinošo raksturu iepretim nacionālā līmeņa pasākumiem. Vienlaikus ir jāsecina, ka diskusiju gaitā par vairākiem ar COVID-19 saistītajiem grozījumiem ES tiesību aktos, kā arī Eiropas Komisijas vadlīniju piemērošanā iezīmējās situācija, ka COVID-19 valstis ir skāris dažādi, tāpēc vēlmes un vajadzības atšķiras, tomēr vienojošais elements ir ātra un skaidra rīcība ne tikai nacionālajā, bet arī ES griezumā. Ir būtiski, ka transporta sektors ne tikai nacionālajā, bet arī ES līmenī ir gatavs ātrai un koordinētai rīcībai un šis aspekts bija tas, kas iepriekš ne vienmēr bija vērojams. Līdz ar to Latvija atbalsta Vācijas Prezidentūras iniciatīvu stiprināt koordināciju un sagatavošanos pandēmiju un līdzīgiem ārkārtas gadījumiem transporta jomā ES līmenī. Ņemot vērā, ka transporta politika ir viena no regulētākajām ES, ir jāsecina, ka esošais regulējums neparedz rīcību krīzes gadījumos un procedurālie soļi, lai veiktu nepieciešamās izmaiņas regulējumā, var būt ātrāki, nekā pašreizējā nekoordinētā lēmumu pieņemšanas procedūra. Vienlaikus arī Eiropas līmenī koordinācijas var būt pietiekami ilgstoša, ņemot vērā, ka krīzē ir nepieciešama nekavējoša rīcība. Kā piemēru var minēt izņēmumus no atpūtas laikiem veicot starptautiskos autopārvadājumus, bet šajā gadījumā ir būtiski, ka ir vienota pieeja.

Padomes sadaļā “Citi jautājumi” ir iekļauts jautājums par Eiropas Vienoto debesu pārskatu, kur Eiropas Komisija sniegs aktuālo informāciju. Eiropas Komisija tuvākajā laikā plāno nākt klajā ar pārskatīto priekšlikumu, ņemot vērā transporta ministru politiskajās debatēs iezīmēto, kā arī COVI-19 krīzes būtisko ietekmi uz aviācijas sektoru. Latvija līdzšinējās diskusijās ir uzvērusi, ka Eiropas Komisijai pārskatot Vienoto debesu regulējumi ir jāņem vērā COVID-19 krīzes radītā ietekme un izsaka cerību, ka publicētajā pārrakstītājā priekšlikumā visi elementi būs detalizēti izanalizēti un piedāvāti atbilstoši risinājumi.

Iesniedzējs: Satiksmes ministrs T. Linkaits

Vīzē: Valsts sekretāres vietā –

Valsts sekretāres vietniece L.Austrupe

E.Šimiņa-Neverovska

[elina.simina@sam.gov.lv](mailto:elina.simina@sam.gov.lv)

67028254